Drapsforsøk-siktet 17-åring fengslet i nye to uker
MMS/SMS: 2200 E-post: 2200@vg.no Tlf: 22 00 00 00 Det besluttet Oslo tingrett på fredag. Han er varetektsfengslet i to uker med brev- og besøkskontroll. Fengslingskjennelsen er unntatt offentlighet, og VG kan derfor ikke referere innholdet i den. Tenåringsgutten er for tiden innlagt ved Regional Sikkerhetsavdeling Dikemark. Det var om morgenen fredag 19. september at tenåringsgutten skal ha angrepet de to familiemedlemmene med kniv. Med stikkskader, klarte den 52-årige faren å varsle politiet om hendelsen i eneboligen i det fasjonable nabolaget på Nordstrand. Politiet tok seg inn i boligen ved å knuse en rute, og pågripelsen av 17-åringen skal ha skjedd uten dramatikk. Boligen bar tydelig preg av at det hadde skjedd en grov voldshandling. Politiet har dannet seg et bilde av hva som skjedde inne i eneboligen den aktuelle morgenen. Motivet for hendelsen er foreløpig uklart. For personer som kjenner den ressurssterke familien, fremstår hendelsen som uforståelig. Som VG skrev i forrige uke, skal 17-åringen ha misbrukt en rekke kredittkort på nettbaserte spillselskaper. Tenåringsgutten skal ha spilt bort et millionbeløp. Dette er en sentral del av politiets etterforskning. 17-åringen har erkjent de faktiske forhold, at det var han som knivstakk faren og broren, men han har ikke tatt stilling til skyldspørsmålet ennå. Faren er utskrevet fra sykehus, mens broren fortsatt får sykehusbehandling. Brorens tilstand beskrives som alvorlig.
17-åringen fra Nordstrand som skal ha knivstukket faren (52) og broren (19), er varetektsfengslet i nye to uker.